A BIZOTTSÁG 963/2007/EK RENDELETE
(2007. augusztus 14.)
a vállalkozások szerkezeti statisztikáira vonatkozóan biztosítandó eltérésekre tekintettel az 58/97/EK, Euratom tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vállalkozások szerkezeti statisztikáiról szóló, 1996. december 20-i 58/97/EK, Euratom tanácsi rendeletre (1) és különösen annak 12. cikke x) pontjára,
mivel:
(1)
Az 58/97/EK, Euratom rendelet létrehozta a környezetvédelmi ráfordításokra, valamint a nyugdíjalapok szerkezetére, tevékenységére, teljesítményére és versenyképességére vonatkozó közösségi statisztikák elkészítésének közös keretét.
(2)
Az 58/97/EK, Euratom rendelet 11. cikke rendelkezik arról, hogy az átmeneti időszakok alatt elfogadhatók eltérések a rendelet mellékleteinek rendelkezéseitől. E rendelet 2. mellékletének 10. szakasza és a 7. melléklet 10. szakasza értelmében az átmeneti időszakok bizonyos mutatókra vonatkozóan további időszakkal meghosszabbíthatók.
(3)
A 2003. szeptember 1-jei 1667/2003/EK bizottsági rendelet (2) a tagállamoknak átmeneti időszakra, a 2001-2004 közötti referenciaévekre a környezetvédelmi ráfordításokra és a 2002-2004 közötti referenciaévekre a nyugdíjalapokra vonatkozóan eltéréseket engedélyezett.
(4)
Néhány tagállam kérte, hogy az 58/97/EK, Euratom rendelet 2. mellékletének bizonyos rendelkezéseitől a 21 12 0 és 21 14 0 mutató tekintetében biztosított eltérésekre vonatkozó átmeneti időszakot hosszabbítsák meg a 2005-2008 közötti referenciaévekre, hogy létrehozhassák a szükséges adatgyűjtő rendszereket vagy kiigazíthassák a meglévőket, hogy az átmeneti időszak végére megfeleljenek a melléklet rendelkezéseinek.
(5)
Számos tagállam kérte, hogy az 58/97/EK, Euratom rendelet 7. mellékletének a nyugdíjalapokra vonatkozó bizonyos rendelkezéseitől való eltérésekre vonatkozó átmeneti időszakot hosszabbítsák meg a 2005-2007 közötti referenciaévekre, hogy létrehozhassák a szükséges adatgyűjtő rendszereket vagy kiigazíthassák a meglévőket, hogy az átmeneti időszak végére megfeleljenek a melléklet rendelkezéseinek.
(6)
Ezen eltérések engedélyezése indokoltnak tűnik, mivel a tagállamok kérelmei azon a jogos igényen alapulnak, hogy folytathassák az adatgyűjtő rendszerek kiigazítását.
(7)
Az e rendeletben foglalt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
Az e rendelet I. mellékletében megállapítottak szerint engedélyezett az 58/97/EK, Euratom rendelet 2. melléklete 4. szakaszának 21 12 0 és 21 14 0 mutatójától való eltérés a 2005-2008 közötti referenciaévekre.
2. cikk
Az e rendelet II. mellékletében meghatározottak szerint engedélyezett az 58/97/EK, Euratom rendelet 7. mellékletének 4. szakaszában foglalt mutatók listájától való eltérés a 2005-2007 közötti referenciaévekre.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 14-én.